આ અંગે સોસાયટીના રહીશોએ વધુમાં જણાવ્યું હતું કે, ડાકોર નગરપાલિકાના પ્રમુખ અમારા જ વોર્ડના હોવા છતાં ગટરો ઉભરાવવાની સમસ્યાનું નિરાકરણ લાવી ન શકતા હોવાથી તેઓનો વહીવટ ખાડે ગયો હોય તેમ લાગી રહ્યું છે. ચૂંટણી દરમિયાન પ્રમુખ તેમજ તેમના પેનલના સાથી સભ્યો દ્વારા માત્ર ઠાલાં વચનો આપી વોટ લઇ જઇ અને રહીશો સાથે છેતરપિંડી કરી હોવાનું સ્પષ્ટ જણાઇ આવે છે. ગટરોના ગંદા પાણી ઉભરાઇને રેલો સોસાયટી વિસ્તારથી લઇ જાહેર માર્ગો પર પણ દેખાઇ રહ્યો છે. ઉમરેઠ રોડથી ડાકોર તરફના સોસાયટી વિસ્તારના માર્ગ ઉપર ઠેરઠેર ગટરના ગંદા પાણી ઉભરાઇ આવે છે. અહીંયાથી દરરોજ હજારોની સંખ્યામાં યાત્રાળુઓ તેમજ રાહદારીઓ અવરજવર કરે છે. ડાકોર રણછોડરાય મંદિર તરફ જવાનો મુખ્ય રસ્તો છે. તેમ છતાં નગર પાલિકા તંત્રનું તેમજ પ્રમુખનું પેટનું પાણી પણ હાલતું નથી. જાડી ચામડીની માફક ફક્ત તમાસો જોયા કરે છે. પ્રજાને પડતી હાલાકીના નિરાકરણ લાવવામાં સહેજ પણ કામગીરી કરવામાં ન આવતી હોવાનું પણ ઉભરાતી ગટરો જણાઇ રહ્યું છે.